** *7088 с. Иваново , Област Русе , ул. “Олимпийска” 75***

**ОБЩИНА ИВАНОВО**

**www.ivanovo.bg**

***тел.: 08116/22-53, факс: 08116/28-70, e-mail: obshtina@ivanovo.bg***

**ПРОЕКТ**

**НАРЕДБА № 26**

**за условията и реда за упражняване на правата на собственост на общината в търговски дружества с общинско участие в капитала, за участието на общината в граждански дружества, в сдружения с нестопанска цел и сключване на договори за съвместна дейност**

**РАЗДЕЛ I**

**ОБЩИ ПОЛОЖЕНИЯ**

**Чл. 1.** С тази наредба се уреждат условията и редът за учредяване на търговски дружества, в които общината е едноличен собственик на капитала и за упражняване на правата на собственост на общината в търговски дружества с общинско участие в капитала, за участие на общината в граждански дружества по ЗЗД и в сдружения с нестопанска цел по ЗЮЛНЦ, както и сключването на договори за съвместна дейност.

**Чл. 2.** Общинският съвет упражнява правото на собственост на общината в търговските дружества с общинско участие в капитала при условията, по реда и чрез органите, посочени в тази наредба, в съответствие с разпоредбите на Търговския закон, Закона за публичните предприятия и съответното приложимо законодателство.

**РАЗДЕЛ II**

**ОБРАЗУВАНЕ И ПРЕОБРАЗУВАНЕ НА ОБЩИНСКИ**

**ТЪРГОВСКИ ДРУЖЕСТВА И УЧАСТИЕ В ДРУГИ ТЪРГОВСКИ**

**ДРУЖЕСТВА**

**Чл. 3.** Основните принципи на общинската политика при учредяване, преобразуване и прекратяване на общински търговски дружества са:

1. публичност и прозрачност;

2. предоставяне на качествени публични услуги на гражданите при спазване на принципите на свободна конкуренция;

3. икономическа полза за общината;

4. разширяване и/или увеличаване на собствените приходи в общинския бюджет;

**Чл. 4.** Общинският съвет взема решение за образуване, преобразуване и прекратяване на  търговски дружества, в които общината е едноличен собственик на капитала.

**Чл. 5.** Общинският съвет взема решение за участието на общината в други търговски дружества.

**РАЗДЕЛ III**

**ОРГАНИ НА ТЪРГОВСКИ ДРУЖЕСТВА, В КОИТО ОБЩИНАТА ИМА УЧАСТИЕ В КАПИТАЛА**

**Чл. 6.** (1) Общинският съвет упражнява правата на едноличния собственик на капитала в едноличните търговски дружества с общинско имущество.

(2) В търговските дружества, в които общината е акционер или съдружник, правата й се упражняват съответно от упълномощено с решение на Общинския съвет лице.

**Чл. 7.** (1) Органи на управление на еднолични общински търговски дружества са:

1. при ЕООД:

а) общинският съвет като едноличен собственик на капитала;

б) управител на ЕООД.

2. при ЕАД:

а) общинският съвет като едноличен собственик на капитала;

б) съвет на директорите, респ. управителен и надзорен съвет на ЕАД.

(2) Членовете на органите за управление се избират от общинския съвет.

(3) Общинският съвет осъществява контрол върху дейността на органите на управление на едноличните търговски дружества с общинско участие в капитала.

**Чл. 8.** (1) Органите на управление на търговските дружества с общинско участие в капитала, в които общината е съдружник или акционер, се избират съобразно реда и условията, посочени в Търговския закон.

(2) Общинският съвет избира представителите на общината в органите на управление  на търговските дружества с общинско участие в капитала, при условията и по реда на Търговския закон и съгласно дружествените договори или уставите на тези дружества.

(3) Общинският съвет може да упълномощи Кмета на общината, зам.-кмет или трето лице да представлява Община Иваново в общото събрание на търговско дружество, в което общината е съдружник или акционер.

(4) Представителите на общината в търговските дружества, в които Община Иваново е съдружник или акционер, защитават нейните интереси при осъществяване на дейността на дружествата. Те внасят информация за икономическите резултати и финансовото състояние на дружествата всяко шестмесечие до общинския съвет и до кмета на общината.

(5) Когато в търговското дружество, в капитала на което се внася непаричната вноска, има и частно участие, общината има блокираща квота при вземането на следните решения:

1. изменение на устава или на дружествения договор;

2. увеличаване и намаляване на капитала;

3. сключване на сделките по чл. 236, ал. 2 от Търговския закон;

4. извършване на разпоредителни сделки с имущество - предмет на непарична вноска на публичния съдружник;

5. преобразуване и прекратяване на дружеството.

**РАЗДЕЛ IV**

**УПРАВЛЕНИЕ НА ОБЩИНСКИТЕ ЕДНОЛИЧНИ ТЪРГОВСКИ**

**ДРУЖЕСТВА**

**Чл. 9.** (1) Общинският съвет, упражняващ правата на общината като едноличен собственик на капитала на дружества с ограничена отговорност, взема решения относно:

1. приемане, изменяне и допълване учредителния акт на дружеството;

2. образуване, преобразуване и прекратяване на дружеството;

3. увеличаване или намаляване на капитала;

4. приемане анализ на стопанската дейност, годишния финансов отчет и баланса на дружеството;

5. разпределение на печалбата и нейното изплащане;

6. назначаване и освобождаване на регистрирани независими одитори за проверка на годишния финансов отчет по предложение на управителя, след направено предварително проучване и представяне на Кмета на Община Иваново на най-малко две оферти;

7. избиране на управител, освобождаването му от отговорност;

8. одобряване на бизнес програмата;

9. откриване или закриване на клонове;

10. участие в други търговски дружества и одобряване на техния проектоустав или проекта на дружествен договор;

11. придобиване или отчуждаване на недвижими имоти и вещни права върху тях;

12. предявяване искове на дружеството срещу управителя и назначаване представител за водене на процеси срещу него;

13. допълнителни парични вноски;

14. придобиване или разпореждане с дялове и акции, собственост на дружеството в други дружества;

15. сключване на договори за заем, респ. кредит от дружеството и съответното обезпечаване чрез залог или ипотека върху дълготрайните му активи;

16. назначаване ликвидатори при прекратяване на дружеството и определяне срока на ликвидацията;

17. даване на разрешение за сключване на съдебна или извънсъдебна спогодба, с която се признават задължения или се опрощава дълг;

18. даване на разрешение за сключване на договори за съвместна дейност;

19. за поемане на менителнични задължения;

20. решаване и други въпроси, предоставени в негова компетентност от закона или от учредителния акт на дружеството.

(2) Общинският съвет може да взема решения по всеки друг въпрос, отнасящ се до управление на дружеството, който не е от компетентността  на друг орган.

(3) Предложения за вземане на решения по ал.1 до общинския съвет могат да правят Кметът, зам.-кметовете и общинските съветници.

**Чл. 10.** (1) Общинският съвет, упражняващ правата на общината като едноличен собственик на капитала на общинските еднолични акционерни дружества, взема решение относно:

1. приемане, изменение и допълване устава на дружеството;

2. увеличаване или намаляване капитала на дружеството;

3. образуване, преобразуване и прекратяване на дружеството;

4. определяне на членовете на съвета на директорите, респ. на надзорния съвет;

5. одобряване на бизнес програмата;

6. назначаване и освобождаване на регистрирани независими одитори за проверка на годишния финансов отчет;

7. приемане на годишния финансов отчет, след проверка по предходната точка;

8. изплащане на дивидент;

9. попълване на фонд „Резервен”;

10. освобождаване от отговорност на членовете на съвета на директорите, респ. на надзорния съвет;

11. издаването на акции и облигации;

12. придобиването или отчуждаването на недвижими имоти и вещни права върху тях;

13. участие на дружеството в други търговски или граждански дружества;

14. сключване на договори за заем, респ. кредит от дружеството и съответното обезпечаване чрез залог или ипотека върху дълготрайните му активи;

15. назначаване ликвидатори при прекратяване на дружеството, освен в случай на несъстоятелност;

16. даване разрешение за сключване на съдебна или извънсъдебна спогодба, с която се признават задължения или се опрощава дълг;

17. даване разрешение за сключване на договори за съвместна дейност;

18. за поемане на менителнични задължения;

19. решава и други въпроси, предоставени в негова компетентност от закона или от устава на дружеството.

(2) Съветът на директорите:

1. представлява дружеството;

2. възлага управлението на дружеството на един от своите членове - изпълнителен член;

3. одобрява щатното разписание на дружеството;

4. решава всички въпроси, които не са от изключителната компетентност на Общинския съвет.

(3) Управителният съвет:

1. управлява и представлява дружеството под контрола на надзорния съвет

2. решава всички въпроси, които не са от изключителната компетентност на Общински съвет Иваново и на надзорния съвет.

(4) Надзорният съвет:

1. избира членовете на управителния съвет, определя тяхното възнаграждение и може да ги заменя по всяко време;

2. представлява дружеството само в отношенията с управителния съвет;

3. решава всички въпроси, които не са от изключителната компетентност на общинския съвет.

(5) При общинските еднолични акционерни дружества с двустепенна система на управление договорите за възлагане на управлението се сключват между председателя на надзорния съвет и всеки член на управителния съвет.

(6) При общинските еднолични акционерни дружества с едностепенна система на управление отношенията между дружеството и изпълнителния член на съвета на директорите (изпълнителен директор) се уреждат с договор за възлагане на управлението, сключен чрез председателя на съвета на директорите.

(7) При общинските еднолични акционерни дружества с едностепенна система на управление договорите за възлагане на управлението с членовете на съвета на директорите, които не са изпълнителни членове, се сключват от името на дружеството, чрез кмета на общината.

**Чл. 11.** Управлението и контролът на общинските еднолични търговски дружества се възлагат с договори за управление и контрол след провеждането на конкурс и по решение на Общински съвет. Договорите се сключват чрез Кмета на общината, упълномощен за това от Общинския съвет, с управителния, съответно контролния орган на дружеството. Договорът се сключва за срок от пет години.

**Чл. 12.**  Договорът за управление и контрол на общинско еднолично търговско дружество с ограничена отговорност се сключва въз основа на конкурс, проведен по реда и условията на тази Наредба или по решение на Общински съвет за пряк избор, когато се налага назначаването на временен управител при предсрочно прекратяване на сключения договор в случаите по чл.13, ал.4.

**Чл. 13.** (1) Договорите с управителите, контрольорите, директорите/членовете на съветите на директорите на търговски дружества, в които общината е едноличен собственик на капитала се прекратяват с изтичане срока на договора.

(2) Договорите по ал. 1 могат да бъдат прекратени предсрочно в следните случаи:

1. по взаимно съгласие на страните.

2. при смърт или поставяне под запрещение.

3. подаване на молба за освобождаване с предизвестие не по-малко от 3 месеца.

4. обективна невъзможност да изпълнява задълженията си повече от 6 месеца.

5. по решение на общинския съвет с предизвестие от 1 месец.

6. при осъждане за извършено умишлено престъпление от общ характер.

7. несъвместимост с изискванията по чл.20 и чл.23, ал.2 от Закона за публичните предприятия.

8. тежко нарушение или системно неизпълнение на служебните задължения.

9. влизане в сила на акт с който е установен конфликт на интереси по Закона за противодействие на корупцията и за отнемане на незаконно придобитото имущество.

10. неизпълнение на заложените показатели в одобрената бизнес програма.

11. при преобразуване или прекратяване на общинското еднолично търговско дружество.

12. при възникване на някое от обстоятелствата, обуславящо забрана или ограничение за лицето за изпълнение на съответните функции.

13. при неизпълнение на решение на Общински съвет.

14. при настъпване на трайно влошаване на финансовите резултати в дружеството, произтекли от действия или бездействия на лицето.

15. при констатирано нарушение на закона, извършено при или по повод изпълнението на задълженията по договора или нарушаване на настоящата наредба.

16. при други условия, посочени в договора.

(3)  Договорите за управление и контрол с членовете на управителните и контролни ограни на общинските лечебни заведения се прекратяват предсрочно при:

1. смърт;

2. подаване на молба за освобождаване;

3. обективна невъзможност да изпълнява задълженията си за повече от 6 месеца;

4. осъждане за извършено умишлено престъпление от общ характер;

5. несъвместимост с изискванията по чл. 20 и чл. 23, ал. 2 от Закона за публичните предприятия;

6. тежко нарушение или системно неизпълнение на служебните задължения;

7. влизане в сила на акт, с който е установен конфликт на интереси по Закона за противодействие на корупцията.

8. освобождаване от длъжност поради неизпълнение на заложените показатели в одобрената бизнес програма.

            (4)  В случай на предсрочно прекратяване на договорите за възлагане на управление и контрол по ал. 2 и ал.3, Общински съвет може временно, до провеждане на конкурс, но за срок не по-дълъг от 6 месеца, да избере нов управител, контрольор, директор/член на съвета на директорите без провеждане на конкурсна процедура.

**Чл. 14.** (1) Общински съвет взема решение за прекратяване на общинските еднолични търговски дружества.

(2) Общинският съвет взема решение за назначаване на ликвидатори, както и одобрява договорите с тях и определя срок за завършване на ликвидацията.

(3) Не могат да бъдат назначавани за ликвидатори лица, които:

1. от свое или от чуждо име извършват търговски сделки.

2. са съдружници в събирателни, командитни дружества и в дружества с ограничена отговорност.

3. са лишени с присъда или с административно наказание от правото да заемат материалноотчетническа длъжност.

4. заемат висша публична длъжност по чл. 6, ал. 1, т. 1 - 38 и 41 - 45 от Закона за противодействие на корупцията и за отнемане на незаконно придобитото имущество

5. са държавни служители или работят по трудово правоотношение в държавната или общинската администрация.

(4) Ликвидатор на общинско еднолично търговско дружество – лечебно заведение може да бъде лице, което:

1. има висше образование на образователно-квалификационна степен "магистър" по медицина, дентална медицина, икономика или право;

2. не е лишено от правото да заема материалноотчетническа длъжност;

3. не е било член на изпълнителен или контролен орган или неограничено отговорен съдружник в дружество, когато то е прекратено поради несъстоятелност, ако са останали неудовлетворени кредитори.

(5) В договора с ликвидаторите се определят:

1. Правата и задълженията на страните.

2. Размерът на възнаграждението и начинът на плащането му.

3. Отговорността на страните при неизпълнение на договора.

4. Срокът за приключване на работата.

(6) След решението на Общинския съвет договорите с ликвидаторите се сключват от Кмета на общината.

(7) Ликвидаторите представят отчет за резултатите от дейността си до края на месеца, следващ всяко тримесечие пред Общински съвет и кмета на Община Иваново.

**РАЗДЕЛ V**

**ЗАДЪЛЖЕНИЯ НА ПРЕДСТАВИТЕЛИТЕ НА ОБЩИНАТА В**

**ТЪРГОВСКИТЕ ДРУЖЕСТВА, В КОИТО ТЯ Е СЪДРУЖНИК ИЛИ**

**АКЦИОНЕР**

**Чл. 15.** (1) Представителите на общината в дружества с ограничена отговорност, в които общината е съдружник правят изявления, извършват действия и изразяват становища само след предварително писмено съгласие на Общинския съвет под формата на решение, когато се касае до следните въпроси:

1. изменяне и допълване на дружествения договор;
2. приемане или изключване на съдружник, даване на съгласие за прехвърляне на дружествен дял;
3. намаляване или увеличаване капитала на дружеството;
4. придобиване и отчуждаване на недвижими имоти и вещни права върху тях;
5. решение за допълнителни парични вноски;
6. решение за участие в капитала на други търговски дружества;
7. учредяване на обезпечения в полза на трети лица;
8. сключване на договори за заем, респ. кредит с трети лица;
9. учредяване на ипотека или залог върху дълготрайни активи на дружеството;
10. преобразуване и прекратяване на дружеството.
11. дава съгласия за сключване на съдебна или извънсъдебна спогодба, с която се опрощава дълг или се признават задължения;
12. решава и други въпроси, предоставени в негова компетентност от закона или от учредителния акт.

**Чл.16 .** (1) Представителите на общината в акционерни дружества, в които тя е акционер, правят изявления, извършват действия и изразяват становища само след предварително писмено съгласие на Общинския съвет под формата на решение, когато се касае до следните въпроси:

1. изменяне или допълване на устава на дружеството;
2. намаляване или увеличаване капитала на дружеството;
3. преобразуване и прекратяване на дружеството;
4. взема решения за участие в други дружества, като одобрява проекта за устав или

договор;

1. дава разрешение за придобиване или разпореждане с дялове или акции - собственост на дружеството в други дружества;
2. учредяване на обезпечения в полза на трето лице;
3. сключване на договори за кредит, респ. заем  с  трети лица,договори за съвместна дейност, поемане на менителнични задължения
4. даване на разрешение за разпоредителни сделки с ДМА  на дружеството;
5. учредяване на ипотека и/или залог върху дълготрайни активи на дружеството;
6. одобряване на годишния финансов отчет след заверка от регистрирания одитор;
7. за разпределяне на печалбата и изплащане на дивиденти;

12. избиране и освобождаване на членовете на Съвета на директорите, съответно на

Надзорния съвет и определя възнаграждението на членовете на Надзорния съвет,

съответно на членовете на Съвета на Директорите, на които няма да бъде възложено управлението;

13. освобождава от отговорност членовете на Съвета на Директорите, Надзорния

съвет и Управителния съвет.

(2) При избор на членове на съвети на директорите или на надзорни съвети в дружествата по ал. 1 упълномощеното от Общински съвет лице, представляващо общината в общото събрание, предлага брой членове, съответен на не по-малко от пропорционалното участие на общината в капитала на търговското дружество.

**Чл. 17.** В десетдневен срок след провеждане на Общите събрания на търговските дружества, представителите на Общината представят на Общинския съвет и на Кмета на Общината отчет за участието си в Общото събрание, протокол от заседанието на събранието, както и всички материали получени във връзка със заседанието.

**РАЗДЕЛ VI**

**УПРАВЛЕНИЕ, ПРИДОБИВАНЕ И РАЗПОРЕЖДАНЕ С**

**ДЪЛГОТРАЙНИ АКТИВИ НА ДРУЖЕСТВОТО**

**Чл. 18.** (1) Продажбата, замяната или учредяването на вещни права върху недвижими дълготрайни активи се извършва след решение на Общински съвет.

(2) Разпоредителни сделки с дълготрайни активи с балансова стойност, която надхвърля 5 на сто от общата балансова стойност на дълготрайните активи, собственост на дружеството към 31 декември на предходната година, се извършват след решение на Общински съвет.

(3) Извършването на разпоредителни сделки с дълготрайни материални активи на стойност по-голяма от 10 000 лв. и учредяването на вещни права върху недвижими имоти, собственост общинско лечебно заведение – еднолично търговско дружество, както и на търговско дружество със смесено държавно и общинско участие в капитала, се извършва след разрешение от Общински съвет, съответно от Съвета на директорите на дружеството.

**Чл. 19.** (1) Отдаването под наем на дълготрайни материални активи собственост на дружеството се извършва от управителя, съответно от законния представител на дружеството, след провеждане на публичен търг или публично оповестен конкурс по реда на *Наредба № 10 за реда на придобиване, управление и разпореждане с имоти и вещи - общинска собственост*. Органите за управление на търговските дружества упражняват правомощията на кмета по отношение на провеждането на търга или конкурса, посочени в *Наредба № 10 за реда на придобиване, управление и разпореждане с имоти и вещи - общинска собственост*.

(2) Отдаване под наем на дълготрайни материални активи между общинските еднолични търговски дружества може да се извършва и без търг или конкурс след решение на Общински съвет.

(3) Отдаване под наем, предоставяне за ползване на дълготрайни материални активи от общински търговски дружества за нуждите на общината или организации и учреждения на бюджетна издръжка може да се извършва без търг или конкурс с решение на общински съвет.

(4) Отдаването под наем на недвижими имоти или части от такива имоти между търговски дружества, в които Община Иваново е едноличен сосбтвеник на капитала, общинските предприятия и разпоредителите с бюджет в структурата на Община Иваново, става по цени 10 на сто от определените от Общински съвет базисни цени за отдаване под наем на общинско имущество.

(5) Срокът на договорите за учредяване право на ползване и за наем на тези имоти, не може да бъде по-дълъг от 10 години.

**Чл. 20.** Придобиване на дълготрайни материални активи на стойност по чл. 18, ал. 2, невключени в годишната бизнес задача на дружеството се извършва след решение на Общинския съвет.

**Чл. 21.** Търговските дружества с общинско участие в капитала задължително застраховат имоти или части от тях, внесени от общината като непарична вноска в капитала им, включително срещу природни бедствия и земетресения. Застрахователните вноски са за сметка на дружеството.

**Чл. 22.** Разпоредбите на настоящия раздел не се прилагат, когато със закон или друг нормативен акт е предвиден друг специален ред.

**РАЗДЕЛ  VІІ**

**ВЪЗЛАГАНЕ НА УПРАВЛЕНИЕТО НА  ТЪРГОВСКИ ДРУЖЕСТВА С ОБЩИНСКО УЧАСТИЕ В КАПИТАЛА**

**Чл. 23.** (1) Управлението и контролът на едноличните търговски дружества с общинско участие се възлага с договори за управление и контрол, сключени от Кмета на общината, след решение на Общински съвет, със съответния управител, членове на съвета на директорите или надзорен съвет, като контролът върху изпълнението им се упражнява от Кмета и Общински съвет.

(2) Възлагането на управлението на търговски дружества, в които Общината е съдружник или акционер, става с договор за управление при условията и по реда на Търговския закон.

**Чл. 24.** (1) Управители и контрольори на общински еднолични търговски дружества с ограничена отговорност могат да бъдат само физически лица, с висше образование и най – малко 5 години професионален опит, съответстващ на спецификата на осъществяваните от публичното предприятие дейности, както и да отговарят на изискванията на чл. 20, ал. 1 от Закона за публичните предприятия.

(2) Управители на общински търговски дружества – лечебни заведения могат да бъдат само физически лица, които притежават образователно-квалификационна степен "магистър" по медицина, съответно дентална медицина, с придобита специалност, и квалификация по здравен мениджмънт или лица с образователно-квалификационна степен "магистър" по икономика и управление и с придобита образователна и/или научна степен, специалност или преминато обучение за повишаване на квалификацията по чл. 43 от Закона за висшето образование в областта на здравния мениджмънт; имат най-малко пет години трудов стаж като лекар, съответно лекар по дентална медицина, или икономист.

 (3) Членове на Съвета на директорите и членове на Надзорния съвет на общинските еднолични акционерни дружества могат да бъдат физически лица с висше образование и управленски опит, както и да отговарят на изискванията на чл. 21 ал.1 от Закона за публичните предприятия. Броят на членовете на Съвета на директорите или на Надзорния съвет на общинските еднолични акционерни дружества е от три до пет души, като не по-малко от 1/3 от състава им трябва да е от независими членове съгласно чл. 22, ал. 1 от Закона за публичните предприятия.

(4) Управлението на еднолични търговски дружества се възлага след провеждане на конкурс по ред и условия, утвърдени от Общинския съвет /Приложение №1 и Приложение № 2/, неразделна част от настоящата Наредба.

(5) Избраният управител на общинско еднолично търговско дружество – лечебно заведение има право да практикува в управляваното от него лечебно заведение специалността си за поддържане на квалификацията по утвърден график на лечебното заведение до четири часа дневно, без право на допълнителни часове от РЗОК. Графикът се изготвя съгласно Закона за лечебните заведения и Националния рамков договор. Възнаграждението за извършването на тази дейност се определя съобразно Вътрешните правила за работна заплата на лечебното заведение

            (6)  Разпоредбата на ал. 4 не се прилага, когато Общински съвет назначава временен управител, временен директор/съвет на директорите или надзорен съвет до провеждане на конкурс в случаите по чл.13, ал.2 и ал.3 от Наредбата на предсрочно прекратяване на договора за възлагане на управлението и контрола на дружеството с член на негов едноличен или колективен орган на управление.

(7) В тримесечен срок от назначаването на временния управител, съответно на временния съвет на директорите или надзорен съвет, се обявява конкурс за възлагане на управлението на търговското дружество.

(8) Месечното възнаграждение на управителя на общинско еднолично търговско дружество се определя с решение на Общинския съвет.

(9) Месечното възнаграждение на управителя на общинско еднолично търговско дружество с ограничена отговорност – лечебно заведение се определя с решение на Общинския съвет.

**Чл. 25.** Договорите за управление уреждат:

1. правата и задълженията на страните;

2. размерът на възнаграждението и начинът на плащането му;

3. отговорността на страните при неизпълнение на договора;

4. основанията за прекратяване на договора;

5. взаимоотношенията между страните в периода от прекратяване на договора до заличаване на името на освободения член на орган за управление или контрол в Търговския регистър.

**Чл. 26.** (1) Управителят/изпълнителният директор или управителният съвет на търговските дружества с общинско участие в капитала, се задължават да изготвят ежегодно бизнес задача на дружеството за следващата година и да я представят на Общински съвет до 30 ноември на предходната година.

(2) Бизнес задачата по ал. 1 следва да е изготвена в съответствие с бизнес програмата за срока на управление и да има следното съдържание: структура на приходите и разходите, финансов резултат, източници на финансиране, инвестиции и иновации, управление на активите, управление на персонала, вкл. щатно разписание, както и показатели за финансово-икономически анализ.

(3) Органите на управление на едноличните търговски дружества с общинско участие в капитала в срок до края на месеца, следващ първо, второ и трето тримесечие, представят на Общински съвет и на Кмета писмен отчет за дейността си, който съдържа най-малко следната информация:

1. анализ на финансовото и икономическото състояние на дружеството;

2. анализ и оценка на степента на изпълнение на бизнес-плана по показателите, заложени в него;

3. изпълнение на мероприятията, включени в бизнес-плана, съответно етапа на изпълнение;

4. съществуващи проблеми и мерки за тяхното отстраняване;

5. информация за изразходваните средства за реклама, спонсорство и дарения.

**Чл. 27.** Управителят/изпълнителният директор или управителният съвет на търговските дружества с общинско участие, са длъжни в срок до 25 април на следващата година да представят на Кмета и на Общински съвет годишен отчет за дейността на дружеството. Към отчета задължително се прилагат следните документи: годишен финансов отчет, приложенията към него и отчет за изпълнение на бизнес задачата.

**Чл. 28.** Кметът на Общината може да възлага на общинското звено за одит извършването на одит на едноличните търговски дружества с общинско участие и тези с над 50% общинско участие в капитала. Резултатите от одита се представят за сведение на Общински съвет и на Кмета, след приключване на проверката.

**РАЗДЕЛ VІІІ**

**РЕД ЗА УЧАСТИЕ НА ОБЩИНАТА В ГРАЖДАНСКИ ДРУЖЕСТВА ПО ЗАКОНА ЗА ЗАДЪЛЖЕНИЯТА И ДОГОВОРИТЕ**

**Чл. 29.** За осъществяване на стопанска дейност Общината може да участва в граждански дружества, образувани по реда на Закона за задълженията и договорите (ЗЗД) и да сключва договори за съвместна дейност.

**Чл. 30.** С договора за дружество, Общината съвместно с друго лице или лица се съгласява/т да обединят своите усилия за постигането на една обща цел.

**Чл. 31.** (1) Решения за участие на Общината като съдружник в гражданско дружество, както и прекратяването на участието, при участие на Общината с парична сума до 5 000 лева се взема от Кмета на Общината.

(2) При участие на общината с парична сума над 5 000 лева, както и при участие със свободни имоти и вещи или вещни права върху имоти, частна общинска собственост, като непарична вноска в гражданското дружество се взема решение от Общински съвет Иваново.

**Чл. 32.**  Представителя на Общината в гражданското дружество се определя от Общински съвет - Иваново.

**Чл. 33.** Относно неуредените в този раздел въпроси се прилагат разпоредбите на чл. 357 – чл. 362 от Закона за задълженията и договорите.

**РАЗДЕЛ  ІX**

**РЕД ЗА УЧАСТИЕ НА ОБЩИНАТА В СДРУЖЕНИЯ С НЕСТОПАНСКА ЦЕЛ ПО ЗЮЛНЦ**

**Чл. 34.** (1) Общината може да участва в сдружения с нестопанска цел и да осъществява стопанска дейност чрез тях.

            (2) Сдруженията с нестопанска цел, в които участва общината, могат да осъществяват дейност само в обществена полза.

**Чл. 35.** Общински съвет взема решение:

1. за участие на общината в сдружение с нестопанска цел;
2. за прекратяване на членството на общината в сдружение с нестопанска цел.

**Чл. 36.** Решението за участие на Общината в сдружение с нестопанска цел и за образуване на сдружение с нестопанска цел съдържа:

1. съгласие за участие на общината в сдружението, определяне на представител на общината в общото събрание, както и предложения за представител на общината в органите на управление и контрол;
2. при образуване на сдружение с нестопанска цел – седалището и адреса на управление, наименование, цели и средства за постигане, предмет на дейност, както и утвърждава устава на сдружението; представителя на общината в органите на управление и контрол на сдружението, ако съответно бъде избран от общото събрание, както и представителя на общината в общото събрание.

**Чл. 37.** (1) Представителят на общината в общото събрание дава мнения становища и гласува, след решение на Общински съвет в следните случаи:

1. изменениеи допълнение на устава;

2. приемане и изключване на членове;

3. вземана решение за преобразуване или прекратяване на сдружението;

4. приемане основните насоки и програма за дейността на сдружението;

5. избиране и освобождаване членовете на управителния съвет;

6. вземане решение за откриване и закриване на клонове;

7. вземане решение за участие в други организации;

8.вземане решения относно дължимостта и размера на членския внос или на имуществените вноски;

9. приемане отчета за дейността на управителния съвет;

10. отменяне на решения на другите органи на сдружението, които противоречат на закона, устава или други вътрешни актове, регламентиращи дейността на сдружението;

11. приема бюджета на сдружението.

**Чл. 38**. Представителят на общината в Общото събрание информира Общински съвет и Кмета на Общината за дейността на сдружението най – малко два пъти годишно.

**Чл. 39.** За неуредените в настоящия раздел въпроси се прилагат разпоредбите на Закона за юридическите лица с нестопанска цел и устава на сдружението.

**РАЗДЕЛ X**

**ПУБЛИЧНИ РЕГИСТРИ ЗА ТЪРГОВСКИТЕ ДРУЖЕСТВА С ОБЩИНСКО УЧАСТИЕ В КАПИТАЛА, ЗА ОБЩИНСКИТЕ ПРЕДПРИЯТИЯ, ЗА ЮРИДИЧЕСКИТЕ ЛИЦА С НЕСТОПАНСКА ЦЕЛ И ЗА ГРАЖДАНСКИТЕ ДРУЖЕСТВА, В КОИТО УЧАСТВА ОБЩИНАТА**

**Чл. 40.** (1) В общината се създават и поддържат публични регистри за търговските дружества с общинско участие в капитала, за общинските предприятия, за юридическите лица с нестопанска цел и за гражданските дружества, в които участва общината.

(2) На вписване в регистъра подлежат:

1. Еднолични търговски дружества с общинско имущество;

2. Смесени търговски дружества, в които общината е акционер или съдружник;

3. Гражданските сдружения в които общината е съдружник;

4. Юридическите лица с нестопанска цел, в които общината участва.

(3) Регистърът на предприятията, създадени с общинско имущество, предприятията с общинско участие, сдруженията с нестопанска цел, в които Общината участва и гражданските сдружения, в които Общината е съдружник, е публичен.

**Чл. 41.** (1) Вписването в регистъра се извършва от длъжностно лице, определено със заповед на Кмета на Общината.

(2) Длъжностното лице по ал.1 извършва вписване в регистъра въз основа на заверен препис от акта, удостоверяващ промените на подлежащите на вписване обстоятелства.

(3) Длъжностното лице по ал.1 поставя дата след всяко вписване и се подписва.

**Чл. 42.** Органите на управление на едноличните търговски дружества и лицата, упълномощени да представляват Общината в търговските дружества, изпращат в Общината преписи от издадени от тях актове, удостоверяващи обстоятелствата, подлежащи на вписване регистъра на търговските дружества и на предприятията с общинско участие в 7 /седем/ дневен срок от издаването им.

***ПРИЛОЖЕНИЕ №1***

**У С Л О В И Я**

**ЗА УЧАСТИЕ В КОНКУРС ЗА ВЪЗЛАГАНЕ УПРАВЛЕНИЕТО НА ЕДНОЛИЧНИ ТЪРГОВСКИ ДРУЖЕСТВА С ОБЩИНСКО УЧАСТИЕ**

            Конкурсът се провежда в съответствие с изискванията на ЗМСМА, Търговския закон, Закона за публичните предприятия и Приложение № 2 към настоящата наредба.

1. Право на участие има всеки кандидат, който отговаря на условията за провеждане на конкурса, описани в обявата по т. 2.6 от Приложение № 2.
2. Кандидатите предоставят задължително следните документи в съответствие с изискванията, посочени в обявата:

* заявление;
* мотивационно писмо;
* автобиография;
* копие от диплома за завършено висше образование, заверено за вярност от кандидата,
* копие от документ, удостоверяващ придобит професионален опит (трудова книжка, служебна книжка, осигурителна книжка  и др.);
* декларация, че кандидатът не е лишен от правото да упражнява търговска дейност;
* декларация по чл.20, ал.1 от Закона за публичните предприятия за липсата на обстоятелствата по т.2.2 от Приложение № 2.

2.1.  Установяването на обстоятелствата относно съдимостта на лицата се извършва служебно от служител на общината.

1. Конкурсът се провежда в три етапа: Допустимост по документи; Изготвяне на бизнес програма и оценка от комисията; Събеседване с кандидатите.
2. Първия етап е допустимост по документи, което включва: проверка на допустимостта на кандидатите съгласно т. 10 на Приложение № 2.
3. След проверката на допустимостта на кандидатите съгласно т.10 от Приложение № 2, кандидатите се уведомяват от Комисията за резултата от първия етап и допуснатите кандидати получават:
   * Удостоверение ( Приложение № 3 от Наредбата) за предоставена възможност да посещават дружеството във връзка с подготовката си за конкурса;
   * Копие от Приложение № 2 към Наредбата за условията и реда за упражняване на правата на собственост на Община град Иваново в търговски дружества с общинско участие в капитала и за участието на Общината в граждански дружества и в сдружения с нестопанска цел и сключването на договори за съвместна дейност.
   * Копие на проектодоговора за възлагане на управлението – Приложение № 7 или Приложение № 8.

Горепосочените документи се получават от служител на общината, член на Комисията за избор на управител.

1. На втори етап всеки от кандидатите изготвя бизнес програма за периода на действие на договора за управление. Бизнес програмата за управление следва да съдържа: І. Кратка анотация; ІІ. Анализ на бизнеса (характеристика на сектора, SWOT анализ, продукти и услуги, пазарни позиции); ІІІ. Мисия и стратегия; ІV. Маркетингов план (характеристика на пазара, тенденции в развитието, конкуренти, продажби и пазарен дял, ценова политика, промоция и реклама, външни влияния, бюджет на маркетинга); V. Инвестиционен план; VІ. Организация и управление (организационна и производствена структура, организация на работа, мотивация и стимулиране, бюджет за разходите); VІІ. Финансов план; VІІІ. Времеви график за осъществяване на бизнес програмата; ІХ. Заключение.”

 Кандидатът има права да посещава дружеството, за чието управление кандидатства в продължение на три работни дни по осем часа на ден. В рамките на тези посещения трябва да му бъде осигурен достъп до работните помещения, организационната структура и финансовите отчети на дружеството.

1. Кандидатът, който не е представил бизнес програма се отстранява от конкурса.
2. Събеседването с кандидатите се провежда в двумесечен срок от датата на уведомлението по т. 13 от Приложение № 2.
3. Събеседването включва въпроси:
   * за личните планове за професионално развитие;
   * по бизнес плана (програмата за управление) на кандидата;
   * по търговско, гражданско и трудово законодателство, регламентиращи дейностите по управлението на търговското дружество;
   * по спецификата на отрасъла, в който попада търговското дружество;
   * за спецификата на пазара;
   * свързани с мениджърския опит и управленски умения на кандидата.
4. Класирането на кандидатите се извършва на база обобщените резултати от всички етапи на конкурса. При обобщаване на резултатите се използва карта – Приложение № 6.
5. Комисията съставя протокол за класирането на кандидатите и го предоставя на Кмета на общината, който с докладна записка го внася в Общински съвет Иваново за вземане на решение.
6. Общински съвет упълномощава Кмета на Общината да сключи с избрания кандидат Договор за възлагане на управлението на търговско дружество – Приложение № 7 или № 8, в 14 – дневен срок от влизане в сила на решението на Общински съвет.
7. Възлагането на управлението се вписва в търговския регистър по реда на Търговския закон.

***ПРИЛОЖЕНИЕ №2***

**РЕД И УСЛОВИЯ ЗА ПРОВЕЖДАНЕ НА КОНКУРСИТЕ ЗА ВЪЗЛАГАНЕ НА УПРАВЛЕНИЕТО НА ЕДНОЛИЧНИ ТЪРГОВСКИ ДРУЖЕСТВА С ОБЩИНСКО УЧАСТИЕ**

1. Конкурсът за избор на управители на търговските дружества се провежда на три етапа:

- Проверка на съответствието на представените документи с предварително обявените изисквания.

- Представяне от кандидатите на бизнес програма на търговското дружество за целия срок на договора за управление, изготвена в съответствие с бизнес-задачата и стратегията за развитие на дружеството.

- Събеседване с кандидатите.

2. Процедурата за провеждане на конкурсите за възлагане на управлението на еднолични търговски дружества с общинско участие се открива с решение на Общински съвет Иваново, което съдържа:

 - Предмета на конкурса.

 - Минимални и специфични изисквания към кандидатите.

 - Необходимите документи, мястото и срока, в който да бъдат подадени.

             - Критериите за оценка на бизнес програмите на кандидатите.

3. Минималните изисквания към кандидатите са: да имат завършено висше образование; да имат най – малко 5 години професионален опит, съответстващ на спецификата на осъществяваните от публичното предприятие дейности; да не са поставени под запрещение; да не са осъждани за умишлено престъпление от общ характер; да не са лишени от правото да заемат съответната длъжност; да не са обявени в несъстоятелност като едноличен търговец или неограничено отговорен съдружник в търговско дружество, обявено в несъстоятелност, ако са останали неудовлетворени кредитори; не са били член на управителен или контролен орган на дружество, съответно кооперация, прекратени поради несъстоятелност през последните две години преди назначаването, ако са останали неудовлетворени кредитори; да не са съпруг/съпруга или лице във фактическо съжителство, роднина по права линия, по съребрена линия - до четвърта степен включително, и по сватовство - до втора степен включително, на управител или член на колективен орган за управление и контрол на същото публично предприятие; да не заемат висша публична длъжност по чл. 6, ал. 1, т. 1 - 38 и 41 - 45 от Закона за противодействие на корупцията и за отнемане на незаконно придобитото имущество, да не са членове на политически кабинет, кмет, зам.-кмет или секретар на община; да не извършват търговски сделки от свое или от чуждо име; да не са съдружници в събирателни, в командитни дружества и в дружества с ограничена отговорност; да не са управител или член на изпълнителен или контролен орган на друго публично предприятие; да отговарят на други изисквания, предвидени в устава на дружеството. Не могат да бъдат управители и изпълнителни членове на съветите на директорите и на управителните съвети лица, които работят по трудов договор или по служебно правоотношение.

3.1. Специфични изисквания към кандидатите за управители на общински търговски дружества – лечебни заведения: да притежават образователно-квалификационна степен "магистър" по медицина, съответно дентална медицина, с придобита специалност, и квалификация по здравен мениджмънт или лица с образователно-квалификационна степен "магистър" по икономика и управление и с придобита образователна и/или научна степен, специалност или преминато обучение за повишаване на квалификацията по чл. 43 от Закона за висшето образование в областта на здравния мениджмънт; имат най-малко пет години трудов стаж като лекар, съответно лекар по дентална медицина, или икономист.

3.2. Необходимите документи за участие в конкурса са: заявление; мотивационно писмо; автобиография; копие от диплома за завършено висше образование, заверено за вярност от кандидата; документ, удостоверяващ придобит професионален опит (трудова книжка, служебна книжка, осигурителна книжка  и др.); декларация по чл.20, ал.1 от Закона за публичните предприятия за липсата на обстоятелствата по т.2.2; декларация че кандидатът не е лишен от правото да упражнява търговска дейност.

3.3. Критериите за оценка на бизнес програмите на кандидатите са: степен на реална приложимост на бизнес-програмата; съответствие на бизнес програмата с целите на бизнес задачата на дружеството; съответствие на бизнес програмата с нормативната уредба.

3.4 С решението по т. 2, Общинският съвет определя комисия за организиране и провеждане на конкурса и определя нейния председател. В състава на комисията се включват и изявени специалисти в областта на предмета на дейност на дружеството.

3.5. В 7-дневен срок от влизане в сила на решението на Общински съвет, Кметът на общината публикува обява за конкурса в един местен вестник и на официалната Интернет страница на общината.

4. Въз основа на решението на Общински съвет за откриване на конкурса,  Кметът издава заповед, в която определя поименния състав на комисията, минималните и специфичните изисквания за заемане на длъжността, условията на конкурса, необходимите документи, мястото и сроковете за подаването им.

5. Документите на кандидатите за участие в конкурса се приемат в 15 дневен срок след публикуване на обявата, в Деловодството на Община град Иваново.

6. Заседанията на комисията по конкурса са редовни, ако присъстват най – малко две трети от нейният състав.

7. Решенията на комисията се вземат с мнозинство повече от половината от броя на присъстващите членове.

8. За заседанията на комисията се води протокол, в който се съдържат взетите решения и който се подписва от всички присъстващи на заседанието членове.

9. Преди започване на работа, председателят и членовете на комисията подписват декларация за неразгласяване на обстоятелствата, станали им известни във връзка с конкурса.

10. Заявленията за участие в конкурса, заедно с необходимите документи се подават в запечатан непрозрачен плик, върху който се изписва името на кандидата и дружеството за което кандидатства и се завеждат в специален регистър по реда на тяхното постъпване. За всяко постъпило заявление се издава входящ номер на подателя му, датата и часът на приемането му.

11. След изтичането на срока за подаване на заявленията за участие, комисията разглежда всяко постъпило заявление, като преценява дали са представени всички необходими документи и дали те удостоверяват изпълнението на минималните и специфичните изисквания, определени в решението на Общинския съвет. В случай, че комисията констатира, че не са представени всички необходими документи или представените такива са нередовни, уведомява писмено на посочен от тях адрес или по електронна поща лицата и дава възможност в тридневен срок от получаване на уведомлението да отстранят нередовностите.

12. До участие в конкурса не се допускат лица, които не са представили всички необходими документи, включително в допълнително предоставения срок, или представените документи не удостоверяват изпълнението на изискванията, определени в решението на Общинския съвет.

13. Комисията съставя протокол относно това, кои кандидати са допуснати до участие в конкурса.

14. В срок от 3 работни дни от датата на изготвяне на протокола по т.12, комисията уведомява писмено допуснатите до участие в конкурса кандидати. В уведомлението се посочват етапите и конкретните срокове за провеждане на конкурса. Кандидатите получават Удостоверение за предоставена възможност да посещават дружеството във връзка с подготовката си за следващите етапи от конкурса – Приложение № 3.

15. Допуснатите кандидати след първия етап изготвят бизнес програма за срока на управление в 20-дневен срок след уведомлението по т.14 и я представят в три екземпляра, поставени в един запечатан плик в деловодството на общината. Бизнес програмата за управление следва да съдържа: І. Кратка анотация; ІІ. Анализ на бизнеса (характеристика на сектора, SWOT анализ, продукти и услуги, пазарни позиции); ІІІ. Мисия и стратегия; ІV. Маркетингов план (характеристика на пазара, тенденции в развитието, конкуренти, продажби и пазарен дял, ценова политика, промоция и реклама, външни влияния, бюджет на маркетинга); V. Инвестиционен план; VІ. Организация и управление (организационна и производствена структура, организация на работа, мотивация и стимулиране, бюджет за разходите); VІІ. Финансов план; VІІІ. Времеви график за осъществяване на бизнес програмата; ІХ. Заключение. При оценка на бизнес програмите на кандидатите, членовете на Комисията попълват карта за оценка – Приложение № 6. След провеждане на трети етап – събеседване, членовете на Комисията попълват карта за оценка -Приложение № 5.

16. В срок от 3 работни дни, считано от деня, следващ датата, на която е приключило събеседването, Комисията съставя протокол за класиране на кандидатите съгласно техния общ бал и го представя на Кмета на общината.

17. Кметът на общината внася в Общински съвет мотивирано предложение за избор на управител на търговско дружество.

18. Общинският съвет на първото си заседание след провеждане на конкурса взема решение за избор на управител на общинско еднолично дружество с ограничена отговорност, съответно членове на съвета на директорите на общинското еднолично акционерно дружество.

19. Общинският съвет има право да отхвърли всички кандидати, класирани от комисията за номиниране, като посочи съответните мотиви за това, и да започне нова процедура за номиниране.

20.  Общинският съвет упълномощава Кмета в двуседмичен срок от влизане в сила на решението на Общинския съвет по т.19 да сключи договор за възлагане на управлението на съответното еднолично търговско дружество с общинско имущество – Приложение № 7 или Приложение № 8  и след представена Декларация за наличие на предпоставките по т.2.2.

21. При отказ избрания кандидат да сключи договор, Общински съвет взима решение  да се сключи договор с класирания на второ място и така до изчерпване на първите трима кандидати.

22. Възлагането на управлението се вписва в търговския регистър по реда, предвиден в Закона за търговския регистър.

***ПРИЛОЖЕНИЕ № 3***

К А Р Т А

за оценка на бизнес план на кандидат

............................................................................................., участник в конкурса за управител на ....................................................................................................

Моля, отбележете вашата оценка по възходящата скала от 1 до 6 (от много неподходящ до много подходящ) със знак “Х” в съответното поле като имате предвид описанието на показателите представено по-долу.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| № | Показатели | Оценка | | | | | | |
|  |  | 1 | 2 | 3 | 4 | 5 | 6 |  |
| 1. | Съответствие на формулираните цели и задачи с вида на търговското дружество и предмета му на дейност; |  |  |  |  |  |  |  |
| 2. | Анализ на демографски и финансово-икономически показатели; |  |  |  |  |  |  |  |
| 3. | Съответствие на разработената бизнес програма с обективното състояние на търговското дружество; |  |  |  |  |  |  |  |
| 4. | Логическа структура на разработката; |  |  |  |  |  |  |  |
| 5. | Наличие на измерими показатели за икономическо развитие след реализиране на програмата. |  |  |  |  |  |  |  |
|  | Средна оценка |  | | | | | | |

***ПРИЛОЖЕНИЕ № 4***

К А Р Т А

за оценка на събеседване с кандидат

............................................................................................., участник в конкурса за управител на ....................................................................................................

Моля, отбележете вашата оценка по възходящата скала от 1 до 6 (от много неподходящ до много подходящ) със знак “Х” в съответното поле като имате предвид описанието на показателите представено по-долу.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| № | Показатели | Оценка | | | | | | |
|  |  | 1 | 2 | 3 | 4 | 5 | 6 |  |
| 1. | Обосновано представяне на приоритетите и задачите на търговското дружество; |  |  |  |  |  |  |  |
| 2. | Степен на познаване на нормативната уредба; |  |  |  |  |  |  |  |
| 3. | Способност да се планират и взимат управленски решения; |  |  |  |  |  |  |  |
| 4. | Административни умения, професионални и делови качества; |  |  |  |  |  |  |  |
| 5. | Комуникативни способности и организационни способности; |  |  |  |  |  |  |  |
| 6. | Способност за обективни преценки и представяне на адекватно разрешение на конкретен проблем. |  |  |  |  |  |  |  |
|  | Средна оценка |  | | | | | | |

ПРИЛОЖЕНИЕ № 5

К А Р Т А

За обобщена оценка на резултатите на ............................................................................................., участник в конкурса за управител на ....................................................................................................

|  |  |  |  |  |  |  |  |
| --- | --- | --- | --- | --- | --- | --- | --- |
| Етап | Средни оценки на членовете на комисията | | | | | | |
| 1 | 2 | 3 | 4 | 5 | 6 | 7 |
| 1. Бизнес програма |  |  |  |  |  |  |  |
| 2. Събеседване |  |  |  |  |  |  |  |
| Сума (т.1 + т.2) |  |  |  |  |  |  |  |
| Общ бал на кандидата |  | | | | | | |

Забележка: Общия бал на кандидата се изчислява, като сумата (т.1 + т.2) се раздели на броя на членовете на комисията.

Дата:

|  |  |
| --- | --- |
| КОМИСИЯ |  |
|  |  |
| ПРЕДСЕДАТЕЛ: |  |
|  |  |
|  |  |
| ЧЛЕНОВЕ: |  |
| 1. |  |
| 2. |  |
| 3. |  |
| 4. |  |
| 5. |  |
| 6. |  |

     ЗАКЛЮЧИТЕЛНИ РАЗПОРЕДБИ

      1. Тази Наредба се приема на основание чл. 21, ал. 2 от Закона за местното самоуправление и администрация и чл.51а, ал. 4 от Закона за общинската собственост.

      2. Неразделна част от Наредбата са следните приложения:

Приложение № 1 – Условия за участие в конкурс за възлагане управлението на еднолични търговски дружества с общинско участие;

Приложение № 2 - Ред и условия за провеждане на конкурсите за възлагане на управлението на еднолични търговски дружества с общинско участие;

Приложение № 3 – карта за оценка на бизнес план на кандидат;

Приложение № 4 – карта за оценка на събеседване с кандидат;

Приложение № 5 – карта за обобщена оценка на резултатите на

кандидат;

3. Настоящата Наредба е приета с Решение № …………  от ……………...2024г. на Общински съвет - Иваново и влиза в сила  14-дневен срок от приемането й.